“ดาวโจนส์” ปิดพุ่ง 377.19 จุด นักลงทุนแห่ซื้อหุ้น หลังปรับตัวรับดอกเบี้ยขาขึ้น
“ดาวโจนส์” ปิดพุ่ง 377.19 จุด นักลงทุนแห่ซื้อหุ้น หลังปรับตัวรับดอกเบี้ยขาขึ้น โดยดัชนีเฉลี่ยอุตสาหกรรมดาวโจนส์ปิดที่ 32,151.71 จุด
“ดาวโจนส์” ปิดพุ่ง 377.19 จุด นักลงทุนแห่ซื้อหุ้น หลังปรับตัวรับดอกเบี้ยขาขึ้น โดยดัชนีเฉลี่ยอุตสาหกรรมดาวโจนส์ปิดที่ 32,151.71 จุด
10 ก.ย. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดพุ่งขึ้นในวันศุกร์ (9 ก.ย.) และปรับตัวขึ้นในรอบสัปดาห์นี้เป็นครั้งแรกในรอบ 4 สัปดาห์ เนื่องจากนักลงทุนได้พากันเข้าซื้อหุ้น โดยมองข้ามความวิตกเกี่ยวกับแนวโน้มเศรษฐกิจ และดูเหมือนว่านักลงทุนได้ปรับตัวรับแนวโน้มที่ธนาคารกลางสหรัฐ (เฟด) จะปรับขึ้นอัตราดอกเบี้ยอีก 0.75% ในการประชุมเดือนนี้
โดยดัชนีเฉลี่ยอุตสาหกรรมดาวโจนส์ปิดที่ 32,151.71 จุด เพิ่มขึ้น 377.19 จุด หรือ +1.19%, ดัชนี S&amp;P500 ปิดที่ 4,067.36 จุด เพิ่มขึ้น 61.18 จุด หรือ +1.53%  และดัชนี Nasdaq ปิดที่ 12,112.31 จุด เพิ่มขึ้น 250.18 จุด หรือ +2.11%
ในรอบสัปดาห์นี้ ดัชนีดาวโจนส์บวก 2.7%, ดัชนี S&amp;P500 เพิ่มขึ้น 3.6% และดัชนี Nasdaq ปรับตัวขึ้น 4.1%
นักวิเคราะห์กล่าวว่า การฟื้นตัวของตลาดหุ้นนิวยอร์กในสัปดาห์นี้ เป็นผลมาจากแรงซื้อคืน หลังจากตลาดถูกเทขายมากเกินไปจากความวิตกเกี่ยวกับภาวะเงินเฟ้อในระดับสูงของสหรัฐ, การปรับขึ้นอัตราดอกเบี้ยในเชิงรุกของเฟด ตลอดจนสัญญาณการชะลอตัวของเศรษฐกิจยุโรปและจีน
โดยนับตั้งแต่ต้นสัปดาห์นี้ ตลาดได้ปรับตัวรับความเห็นของเจ้าหน้าที่เฟดที่สนับสนุนการปรับขึ้นอัตราดอกเบี้ย รวมถึงการที่ธนาคารกลางยุโรปและแคนาดาปรับขึ้นอัตราดอกเบี้ยมากถึง 0.75% ในสัปดาห์นี้
FedWatch Tool ของ CME Group บ่งชี้ว่า นักลงทุนให้น้ำหนักมากถึง 90% ที่เฟดจะปรับขึ้นอัตราดอกเบี้ย 0.75% สู่ระดับ 3.00-3.25% ในการประชุมวันที่ 20-21 ก.ย.นี้ เพิ่มขึ้นจากระดับ 57% ในสัปดาห์ก่อน
ขณะที่นักลงทุนจะรอการเปิดเผยข้อมูลดัชนีราคาผู้บริโภค (CPI) ของสหรัฐในวันอังคารหน้า (13 ก.ย.) เพื่อหาสัญญาณบ่งชี้ว่า ภาวะเงินเฟ้อในสหรัฐชะลอตัวลงหรือไม่ ขณะที่นักวิเคราะห์คาดว่า ดัชนี CPI อาจเพิ่มขึ้นแตะ 8.1% ในเดือนส.ค. เมื่อเทียบรายปี ซึ่งชะลอลงเมื่อเทียบกับ 8.5% ในเดือนก.ค.
สำหรับหุ้นทั้ง 11 กลุ่มของดัชนี S&amp;P500 ปรับตัวขึ้น โดยกลุ่มบริการด้านการสื่อสาร, กลุ่มเทคโนโลยี, กลุ่มพลังงาน และกลุ่มสินค้าฟุ่มเฟือยนำตลาดปรับตัวขึ้น
หุ้นรายตัวที่ปรับตัวขึ้น อาทิ หุ้นโครเกอร์ (Kroger) บริษัทค้าปลีกรายใหญ่ของสหรัฐ พุ่งขึ้น 7.4% หลังปรับเพิ่มคาดการณ์ผลประกอบการทั้งปี และหุ้นทาเพสทรี (Tapestry) ซึ่งเป็นบริษัทผลิตกระเป๋าถือหรูหรา พุ่งขึ้น 2.7% หลังบริษัทคาดว่ารายได้ภายในปีงบการเงิน 2568 จะแตะ 8 พันล้านดอลลาร์
สำหรับข้อมูลเศรษฐกิจสำคัญที่เปิดเผยในวันศุกร์ได้แก่ กระทรวงพาณิชย์สหรัฐเปิดเผยว่า สต็อกสินค้าคงคลังภาคค้าส่งเพิ่มขึ้น 0.6% ในเดือนก.ค. เมื่อเทียบรายเดือน แต่ต่ำกว่าตัวเลขคาดการณ์ของนักวิเคราะห์ที่ระดับ 0.8% หลังจากดีดตัวขึ้น 1.8% ในเดือนมิ.ย. และเมื่อเทียบรายปี สต็อกสินค้าคงคลังภาคค้าส่งพุ่งขึ้น 25.1% ในเดือนก.ค. และยอดขายในภาคค้าส่งลดลง 1.4% หลังจากเพิ่มขึ้น 1.6% ในเดือนมิ.ย.